हॉलीवुड में 300 गुना तेजी से बन रहे VFX, भारत में 7900 करोड़ का मार्केट
जुरासिक पार्क, एवेंजर्स एंडगेम, ट्रांसफॉर्मर्स... इन हॉलीवुड फिल्मों का जिक्र होते ही इनके बेहतरीन सींस आंखों के सामने घूमने लगते हैं। इन बेहतरीन फिल्मों को बनाने में VFX पर मेकर्स सालों तक मेहनत करते हैं लेकिन अब AI के जरिए विजुअल इफेक्ट्स की दुनिया तेजी
600 करोड़ में बनी फिल्म आदिपुरुष भले ही खराब VFX के चलते ट्रोल हो रही है, लेकिन भारतीय फिल्मों में स्पेशल इफेक्ट्स अब फिल्म मेकिंग का अहम हिस्सा बन चुके हैं। यही वजह है कि 2020 में भारत में VFX का 7900 करोड़ रुपए का कारोबार था और 2024 तक यह आंकड़ा 14,700 करोड़ पर पहुंच सकता है।
बॉलीवुड फिल्मों के स्पेशल इफेक्ट्स को हॉलीवुड के मुकाबले कमतर आंका जाता है। इसके कई कारण हैं जैसे हॉलीवुड VFX बनाने में अब आर्टिफिशियल इंटेलिजेंस यानी AI का सहारा ले रहा है। वहीं, भारत अभी AI के इस्तेमाल में काफी पीछे है।
AI के इस्तेमाल से हॉलीवुड फिल्मों के VFX पहले से ज्यादा रियलिस्टिक लगने लगे हैं। साथ ही इससे फिल्म मेकिंग में दो साल तक का कम वक्त लग रहा है। मेकर्स के 65 करोड़ रु. तक बच रहे हैं और VFX बनाने का काम भी 300 गुना तेजी से हो रहा है।
AI से कैसे विजुअल इफेक्ट्स बदल रहे हैं, ये जानेंगे लेकिन उससे पहले बताते हैं कि VFX क्या होता है?
फिल्म जरा हटके जरा बचके, वेबसीरीज द ट्रायल, टीवी शो बेकाबू समेत साउथ की कई फिल्मों के VFX आर्टिस्ट गणेश रावल के मुताबिक, विजुअल इफेक्ट्स को ही VFX कहा जाता है। फिल्मों में कई ऐसे सींस होते हैं जिन्हें रियल में फिल्माना संभव नहीं होता। उनकी मेकिंग काफी महंगी और खतरनाक होती है। ऐसे में VFX के जरिए सीन फिल्माए जाते हैं।
अब जानिए AI के जरिए VFX ऐसे बदल रहा है...
गणेश रावल ने कहा, AI VFX की जगह बिल्कुल नहीं ले रहा है बल्कि इसके फील को और निखारने में मदद कर रहा है।
हॉलीवुड में इसका यूज हो रहा है, लेकिन इंडिया में इसका यूज अभी शुरुआती स्टेज पर है। इसका यूज बढ़ने में यहां तकरीबन दो साल का समय लगेगा। ये VFX इंडस्ट्री के लिए बेहद जरूरी टूल बनकर उभर रहा है, जिसकी मदद से नई तकनीक भी ईजाद हो रही हैं। समझें इन 6 पॉइंट्स में...
1) गणेश के मुताबिक, फिल्म मेकिंग के दौरान जब VFX की बारी आती है तो सबसे पहले ग्राफिक आर्टिस्ट कॉन्सेप्ट आर्ट बनाता है जिसमें हम AI का यूज कर रहे हैं। पहले इसमें 6-7 दिन का समय लगता था, लेकिन अब ये काम दो घंटे में पूरा हो रहा है।
कॉन्सेप्ट आर्ट वो प्रोसेस होती है जब VFX आर्टिस्ट फिल्म मेकर्स को विजुअलाइजेशन के जरिए ये बताता है कि वो प्रोजेक्ट में विजुअल फील कैसे लेकर आएगा। इसके बाद ही VFX प्रोसेस आगे बढ़ती है।
आमतौर पर किसी फिल्म के VFX बनाने में दो साल तक का वक्त लगता है, लेकिन AI से ये काम 7-8 महीने में पूरा हो जाएगा। कॉन्सेप्ट आर्ट बनाने वाले आर्टिस्ट एक प्रोजेक्ट के डेढ़ से दो लाख रुपए चार्ज करते हैं, लेकिन AI ने ये कॉस्टिंग भी बचा ली है।
2) AI एल्गोरिदम ने VFX प्रोसेस को आसान कर दिया है जैसे कि इससे ऑब्जेक्ट रिमूवल और बैकग्राउंड रीप्लेसमेंट मिनटों में हो जाता है। इससे VFX आर्टिस्ट्स का मैन्युअल टास्क में समय बचता है।
3) AI वर्चुअल कैरेक्टर्स क्रिएट करने में भी मदद कर रहा है जिससे इंसानों और जानवरों के मूवमेंट्स को एनालाइज कर VFX से ज्यादा नेचुरल एनिमेशन सामने आते हैं।
4) इससे फिल्म मेकर्स वर्चुअल कैरेक्टर्स का इस्तेमाल फिल्मों में ज्यादा कर सकते हैं।
5) AI से लाइव एक्शन फुटेज में भी विजुअल इफेक्ट का इस्तेमाल आसान हो गया है।
6) किसी भी सीन की जरूरत के मुताबिक अब VFX में AI से कलर, शैडो और रिफ्लेक्शन ऑटोमेटिक एडजस्ट किया जा सकता है, जो कि अब तक मैन्युअली करना पड़ता था।
'AI एक ऐसा टूल है जिसकी मदद से हम अपने आपको और बेहतरीन तरीके से एक्सप्रेस कर सकते हैं, जो अब तक नहीं कर पा रहे थे'- ये कहना है DGene कंपनी की जनरल मैनेजर और वाइस प्रेसिडेंट हेलेना पार्कर का। उनकी कंपनी AI के जरिए फिल्मों के ग्राफिक्स पर काम करती है।
बूढ़े एक्टर्स को जवान दिखाना अब और आसान
हॉलीवुड में एक्टर्स को डी-एज्ड यानी कम उम्र का दिखाने के लिए AI टूल मेटाफिजिक का इस्तेमाल हो रहा है। इसी टूल की मदद से टॉम हैंक्स की फिल्म ‘हेयर’ में कलाकारों को कम उम्र का दिखाया जा रहा है।
मेटाफिजिक AI मॉडल के को-फाउंडर और CEO टॉम ग्राहम ने कहा, ‘ये तकनीक VFX (विजुअल इफेक्ट्स) और CGI (कंप्यूटर जनरेटेड इमेजेज) से ज्यादा सस्ती है और इससे बनने वाले ग्राफिक्स काफी रियलिस्टिक भी लगते हैं।
इंडस्ट्रियल लाइट एंड मैजिक (ILM) नाम की AI बेस्ड विजुअल इफेक्ट्स बनाने वाली कंपनी के चीफ ऑपरेटिंग ऑफिसर रॉब ब्रेडो ने द फार्च्यून वेबसाइट को दिए एक इंटरव्यू में कई अहम बातें बताईं...
रॉब लुकासफिल्म (Lucasfilm) के सीनियर वाइस प्रेसिडेंट ऑफ क्रिएटिव इन्फॉर्मेशन भी हैं। Lucasfilm स्टार वॉर्स, इंडियाना जोन्स जैसी हिट हॉलीवुड फ्रेंचाइजी प्रोड्यूस करने वाली अमेरिकन कंपनी है।
उन्होंने कहा, ‘हम इस समय 30 शोज पर काम कर रहे हैं। ये सभी मशीन लर्निंग और AI का इस्तेमाल कर रहे हैं। जुरासिक पार्क फ्रेंचाइजी में डायनासोर और स्टार वॉर्स में स्पेसशिप भी हमने ही बनाए थे।
जुरासिक पार्क विजुअल इफेक्ट्स की दुनिया में मील का पत्थर साबित हुई थी क्योंकि इसके लिए रियलिस्टिक कंप्यूटर ग्राफिक्स का ऑनस्क्रीन इस्तेमाल हुआ था। ये पहला मौका था जब मॉडल्स और मिनिएचर्स की जगह ग्राफिक्स फिल्म में यूज किए गए थे, जो इतने रियल लग रहे थे।’
रॉब ने आगे कहा, 'डी-एजिंग टूल्स पर हमारा सबसे ज्यादा फोकस है। कंप्यूटर ग्राफिक्स, इफेक्ट्स और नई तकनीक जैसे AI मिलकर विजुअल इफेक्ट्स का फ्यूचर बदल देंगे, लेकिन इससे पुरानी तकनीकें खत्म बिल्कुल नहीं होगी, बल्कि हम सभी तकनीकों के मिक्स के साथ फ्यूचर की तरफ बढ़ेंगे।’
AI से 300 गुना तेजी से VFX बन रहे
मॉन्सटर्स एलियंस रोबोट्स जॉम्बीस (MARZ) एक VFX कंपनी है जो AI का इस्तेमाल कर हॉलीवुड फिल्मों के VFX बना रही है। वैनिटी AI नाम का उनका टूल ट्रेडिशनल VFX से 300 गुना ज्यादा तेजी से VFX बनाता है जो सस्ता भी है।
इसके जरिए इनके हर क्लाइंट ने तकरीबन 8 मिलियन डॉलर यानी तकरीबन 65 करोड़ रुपए बचाए हैं और फिल्म प्रोडक्शन में तकरीबन 100 हफ्ते भी बचे हैं। स्पाइडरमैन: नो वे होम, स्ट्रेंजर थिंग्स (S4), गैसलिट, फर्स्ट लेडीज, बीइंग द रिकार्डोस जैसे शोज और फिल्मों के अलावा MARZ ने मार्वल, डिज्नी, एपल टीवी, नेटफ्लिक्स जैसे स्टूडियोज के लिए AI के जरिए VFX बनाए हैं।
रिलीज डेट से लेकर फिल्म चलने के चांस तक, सब बताता है AI
AI से हिस्टोरिकल डेटा, बॉक्स ऑफिस ट्रेंड्स और फिल्म चलने, न चलने के चांसेस भी बताए जाने लगे हैं। जॉनर, कास्ट, डायरेक्टर, मार्केटिंग, रिलीज डेट और कॉम्पिटिशन देखकर ये फिल्म की बॉक्स ऑफिस परफॉर्मेंस पहले ही बताने लगा है। इससे प्रोड्यूसर्स बजट, डिस्ट्रीब्यूशन और स्ट्रैटजी से जुड़ी प्लानिंग और बेहतर तरीके से कर पा रहे हैं।
बड़े प्रोडक्शन हाउस भी लगा रहे हैं पैसे 
मीडिया रिपोर्ट्स के मुताबिक, हॉलीवुड की कई बड़ी कंपनियां भी AI में इन्वेस्ट कर रही हैं जिनमें वार्नर ब्रदर्स जैसे बड़े प्रोडक्शन हाउस भी शामिल हैं।
हाल ही में वार्नर ब्रदर्स ने सिनेलिटिक्स (Cinelytics) नाम की एक कंपनी से डील साइन की है जो AI के जरिए मूवी रिलीज डेट्स, मार्केटिंग और डिस्ट्रीब्यूशन स्ट्रैटजी को और बेहतर तरीके से समझने और डिसीजन लेने में मदद करती है।
कहां-कहां हो रहा AI का इस्तेमाल?
कंटेंट क्रिएशन: स्क्रिप्ट, स्क्रीनप्ले और स्टोरीलाइंस लिखने में। इससे मौजूदा डेटा को एनालाइज कर नए कंटेंट आइडिया पर काम करना आसान हो रहा है। इससे क्रिएटिव प्रोसेस स्ट्रीमलाइन होने और फिल्ममेकर्स को फ्रेश कॉन्सेप्ट्स पर सोचने में भी मदद मिल रही है।
प्रोडक्शन एंड पोस्ट प्रोडक्शन: एडिटिंग, विजुअल इफेक्ट्स और साउंड डिजाइन पर काम आसान हो रहा है। ये जानने में भी मदद मिल रही है कि ऑडियंस क्या पसंद कर रही है, क्या नहीं। इससे मार्केटिंग और डिस्ट्रीब्यूशन स्ट्रैटजी बनाने में आसानी हो रही है।
पर्सनलाइज्ड व्यूइंग एक्सपीरिएंस: AI का रेकमेंडेशन सिस्टम यूजर प्रिफरेंस और उनके कंटेंट देखने के पैटर्न को एनालाइज करके पर्सनलाइज्ड कंटेंट सजेस्ट करता है। इससे स्टूडियोज और स्ट्रीमिंग प्लेटफॉर्म्स को व्यूअरशिप समझने, एंगेजमेंट बढ़ाने और व्यूअर सेटिस्फैक्शन पर काम करने में मदद मिलती है।
ऑडियंस एनालिटिक्स: AI सोशल मडिया, स्ट्रीमिंग प्लेटफॉर्म्स और अन्य सोर्सेस से काफी सारा डेटा कलेक्ट करके उसके जरिए इनसाइट्स उपलब्ध करवाता है, जिससे ऑडियंस बिहेवियर को जानने में मदद मिलती है। इससे प्रोड्यूसर्स को कंटेंट क्रिएशन, मार्केटिंग स्ट्रैटजी और टार्गेटेड ऐडवर्टाइजिंग से जुड़े डेटा ड्रिवन फैसले लेने में मदद मिलती है।
क्रिएटिव कोलैबोरेशन: AI के जरिए मिले सजेशन और रियल टाइम फीडबैक से क्रिएटिव प्रोसेस को स्ट्रीमलाइन करने और टीम वर्क को बेहतर तरीके से करने में भी मदद मिलती है।
बॉक्स ऑफिस एनालिसिस: हॉलीवुड में आर्टिफिशियल इंटेलिजेंस फिल्म बिजनेस और बॉक्स ऑफिस सक्सेस को भी प्रभावित कर रही है। जैसे AI से ऑडियंस एनालिसिस काफी आसान हो रहा है।
सोशल मीडिया कन्वर्सेशन, ऑनलाइन रिव्यूज या फिर यूजर बिहैवियर के बड़े से बड़े डेटा को एनालाइज करने में आसानी हो गई है, जिससे ऑडियंस का टेस्ट समझना भी अब मुश्किल नहीं है। इसके जरिए स्टूडियोज और डिस्ट्रीब्यूटर्स अपनी टारगेट ऑडियंस को समझकर मार्केटिंग कैम्पेन से लेकर फिल्म रिलीज के डिसीजन, टाइमिंग और प्रमोशनल स्ट्रैटजी तक बना रहे हैं।
वर्चुअल म्यूजिक आर्टिस्ट हुई हिट
AI का इस्तेमाल अब हॉलीवुड में टैलेंट डेवलपमेंट पर भी काफी हो रहा है। अमेरिका के डिजिटल स्टूडियो द सोल पब्लिशिंग ने वर्चुअल म्यूजिक आर्टिस्ट ‘पोलर’ बनाई है।
पिछले साल सितंबर में इस पर फिल्माया गया एक गाना ‘क्लोज टु यू’ रिलीज किया गया था, जो हिट रहा।
पोलर के टिकटॉक पर फॉलोअर्स 1.7 मिलियन तक पहुंच चुके हैं। कंपनी के ग्लोबल ऑपरेशन वाइस प्रेसिडेंट पैट्रिक विल्कंस ने कहा- 'यंग कंज्यूमर्स पोलर जैसे AI आर्टिस्ट को काफी पसंद कर रहे हैं जिसमें असली और नकली की लाइन अब मिटने लगी है। अब लोग वर्चुअल इन्फ्लुएंसर्स के साथ भी एंगेज होने को तैयार हैं।’
AI के इस्तेमाल से डरे आर्टिस्ट
एंटरटेनमेंट इंडस्ट्री में AI के बढ़ते इस्तेमाल से कई सवाल भी खड़े हो रहे हैं। स्क्रीन राइटर्स को लग रहा है कि ChatGPT जैसे AI टूल्स उनकी जॉब पर संकट पैदा कर देंगे।
चैनल टर्नर क्लासिक मूवीज (TCM) के प्राइम टाइम होस्ट बेन मेंकिविज ने द गार्जियन से बातचीत में कहा- मैंने ChatGPT पर साइन अप किया और पूछा कि 1941 की क्लासिक मूवी सिटिजन केन के लिए क्या इंट्रोडक्शन होना चाहिए?
ChatGPT से मुझे जो जवाब मिला, उसमें डिटेल की तो कमी थी, लेकिन मैं इसके रिजल्ट से काफी इम्प्रेस हुआ और अब मैं इसका इस्तेमाल आगे जरूर करूंगा।
जब बेन मेंकिविज से पूछा गया कि क्या होगा अगर AI पूरी फिल्म की स्क्रिप्ट ही लिख दे तो?
बेन बोले- ’ये एक्साइटिंग होने के साथ ही बेहद डिस्टर्बिंग भी है क्योंकि इससे स्क्रिप्ट का ह्यूमन टच पूरी तरह से खत्म हो जाएगा।’
कई फिल्में और टीवी शोज लिख चुके मार्क गगेनहम ने द गार्जियन से बातचीत में कहा, ‘ये तकनीक आने वाले कुछ महीनों में हैरतअंगेज तरीके से करवट लेगी, जिससे पार पाना राइटर्स के लिए बेहद मुश्किल होने वाला है।’